招孟武昌
作者：元結
朝代：唐

paragraphs: 風霜枯萬物，退谷如春時。
窮冬涸江海，桮湖澄清漪。
湖盡到谷口，單船近堦墀。
湖中更何好，坐見大江水。
欹石爲水涯，半山在湖裏。
谷口更何好，絕壑流寒泉。
松桂蔭茅舍，白雲生坐邊。
武昌不干進，武昌人不厭。
退谷正可遊，桮湖任來泛。
湖上有水鳥，見人不飛鳴。
谷口有山獸，往往隨人行。
莫將車馬來，令我鳥獸驚。